“องค์การเภสัชกรรม” รับวัคซีนโควิด “ซิโนแวก” อีก 1 ล้านโดส!
“องค์การเภสัชกรรม” รับวัคซีนโควิด “ซิโนแวก” อีก 1 ล้านโดส!
6 พ.ค. 2564

นพ.วิทูรย์ ด่านวิบูลย์ ผู้อำนวยการองค์การเภสัชกรรม (อภ.) เปิดเผยว่า วันนี้(6 พ.ค.64) องค์การเภสัชกรรมรับมอบวัคซีนโควิด-19 ของซิโนแวก จำนวน 1 ล้านโดส จากประเทศจีน ที่ขนส่งโดยสายการบิน Air China Airline เที่ยวบินที่ CA603 เส้นทางปักกิ่ง – กรุงเทพมหานคร
สำหรับการรับมอบวัคซีนโควิด-19 ของซิโนแวก จากประเทศจีนในครั้งนี้เพิ่มอีกจำนวน 1 ล้านโดส บรรจุในตู้ Envirotainer  ระบบ Cold Chain ในการขนส่งสินค้าทางอากาศ ที่ใช้เทคโนโลยีพิเศษในการควบคุมอุณหภูมิของสินค้าในกล่อง ที่ต้องควบคุมอุณหภูมิไว้ไม่เกิน 2-8 องศาเซลเซียส ตลอดการขนส่งเพื่อรักษาคุณภาพ  จำนวน 6 ตู้  27 พาเลท หลังจากที่ก่อนหน้านี้นำเข้ามาแล้ว 2 ล้าน 5 แสนโดส รวมยอดการนำเข้าวัคซีนซิโนแวคจากประเทศจีน จำนวนทั้งสิ้น 3 ล้าน 5 แสนโดส
วัคซีนทั้งหมดนี้จะขนส่งไปจัดเก็บยังคลังสำรองวัคซีนโควิด-19 ซึ่งมีการควบคุมอุณหภูมิระหว่าง 2-8 องศา ที่ศูนย์กระจายสินค้าของ บริษัท ดีเคเอสเอช (ประเทศไทย) จำกัด จากนั้นองค์การฯ จะดำเนินการตรวจรับวัคซีนและส่งให้กรมวิทยาศาสตร์การแพทย์ ตรวจสอบคุณภาพ มาตรฐาน และเอกสารต่างๆ เมื่อผ่านการตรวจสอบทุกขั้นตอนแล้ว จะส่งให้กรมควบคุมโรคตรวจรับวัคซีนและกระจายไปยังหน่วยบริการ และสถานพยาบาลต่างๆ เพื่อฉีดให้กับกลุ่มเป้าหมายตามแผนที่ทางกรมควบคุมโรคกำหนดต่อไป
ทั้งนี้วัคซีนซิโนแวกจะมีการส่งมอบมาอย่างต่อเนื่อง โดยในวันที่ 14 พ.ค.นี้จะเข้ามาอีกจำนวน 5 แสนโดส จากการบริจาคของประเทศจีน และสิ้นเดือนนี้จะเข้ามาอีก จำนวน 2 ล้านโดส จากการจัดซื้อโดยองค์การเภสัชกรรมเอง